Abesifazana beZimbabwe Bakhala Ngobudlwangudlwangu Ababhekane Labo
Omama bathi uhulumende kumele akhuthaze ukuthi kuhlonitshwe ilungelo labomama eZimbabwe.
BULAWAYO — Amakhosikazi eZimbabwe alokhe ebhekane lohlupho lobudlwangudlwangu akhuthaza uhulumende lamalunga edale lephalamende ukuba baphume lemithetho yokubavikela ngoba kuvimba intuthuko yesizwe. Emhlanganweni oqoqwe yinhlanaganiso elwela amalungelo abesifazane ngoLwesihlanu, koBulawayo eyeVoice of the Voicelesss (VOVO) omama bathe ubudlwangudlwangu buqhubekela phambili njalo inkundla ezinengi ezebulenjini sezivame ukukhupha imibiko lezithombe ezikhombisa omama behlukuluzwa. UNkosikazi Miles Moyo, umqondisi weVOVO, uthe ucwaningo abaluqhube ngoNhlangula lonyaka luveze ukuba omama abangamatshumi amahlanu lane ekhulwini bayadlwengulwa kodwa kubanzima ukuyamangala emapholiseni ngoba lakhona bafika bengaphathwa kahle kumbe baphinde badlwengulwe. UNkosazana Thando Gwinji, okhokhela inhlanganiso yeYouth for Innovation Trust, uthe abasakhulayo emhlabeni jikelele abayisilinganiso sokungamatshumi amahlanu lanye ekhulwini yibo abaphatheka kudlakela baphinde lubahluphe ngakho umhlaba jikelele kumele uphume lamasu okulungisisa lesi simo. Omama abaphila ngokuthengisa Imzimba labo baveze inkinga ababhekana lazo emsebenzini wabo besithi amapholisa abathwalele ubhulo lalabo abazenza abathwala abantu ebusuku ngoba labo balakho ukubadlwengula. UNkosikazi Audrey Moyo uthe zinengi inkinga ababhekana lazo njalo njengabesifazana kunzima ukuzivikela. UNkosikazi Amanda Nkosi, owe Populations Services International (iPSI) osebenzela esiqintini seBubi lamantombazana athengisa ucansi, uthe kulezi insuku banengi abasakhulayo abangene kulelibhizimusi njalo kabazazi indlela zokuzivikela ukungabambi imikhuhlane losizo lokwelatshwa ukuba lutholakalaphi. UNkosikazi Sikhanyisiwe Ndlovu, oyisitabane ohlala koBulawayo, ubike ukuba ngendlela umhlaba obabheka ngayo kunzima ukuphila kumbe ukumangala nxa bengadlwengulwa. Inhlanganiso yeUnited Nations Population Fund ithi eZimbabwe phakathi kwabantu abathathu oyedwa wabo oleminyaka elitshumi lanhlanu kusiya kwabaleminyaka engamatshumi amane lasitshiyangalonye sewake wabhekana lokuhlukunyezwa, kuthi oyedwa kwabane sewake wadlwengulwa esaseleminyaka elitshumi lanhlanu. Ekuzameni ukwehlisa loludubo, inhlanganiso yeUNFPA, isiqalisile ukusebenzelana lohulumende weZimbabwe kugatsha lweWomen Affairs, Gender and Community Development lezinye inhlanganiso ezizimeleyo ngemizamo yokwehlisa udubo lobudlwangudlwangu elizweni.